મારૃતિ ચોક અને લાભેશ્વર ચોક પર ઈંડા ભાજપના નેતાઓ પર પડયાં હતા.જેમાં સાંસદ દર્શના જરદોષ, ધારાસભ્ય જનક બગદાણા,મેયર અસ્મીતા શિરોયા, કોર્પોરેટર ભરત મોના, ભવાન શિસારા, મંજુલા દુઘાત સહિત અનેક લોકોના કપડાં બગડયા હતા. યાત્રા પર ઈંડા પડવાનું શરૃ થતાં ભાજપના નેતાઓએ યાત્રા માટે બનાવેલો ટેમ્પો ભગાવી દીધો હતો. જે બિલ્ડીંગમાંથી ઇંડા ફેંકાયા ત્યાં પોલીસ પહોંચી હતી પણ કોઇ મળ્યું નહોતું. જોકે, ઘટનાને પગલે ભાજપના નેતાઓમાં ગભરાટ જોવા મળ્યો હતો. આ યાત્રા સપના સોસાયટી પાસે પહોંચી ત્યારે પંદરેક મહિલાઓ હાથમાં થાળી વેલણ સાથે ધસી આવી હતી અને વિરોધ કર્યો હતો. વરાછા ઝોન ઓફિસ નજીક દિવ્ય વસુંધરા સોસાયટીમાં પાંચેક યુવાનોએ યાત્રા સામે જય સરદાર જય પાટીદારના નારા લગાવ્યા હતા.